CELEX: 62014CN0351
Language: fi
Date: 2014-07-22 00:00:00
Title: Asia C-351/14: Ennakkoratkaisupyyntö, jonka Juzgado de lo Social n ° 33 de Barcelona (Espanja) on esittänyt 22.7.2014 – Estrella Rodríguez Sanchez v. Consum Sociedad Cooperativa Valenciana

29.9.2014   
            
            
               FI
            
            
               Euroopan unionin virallinen lehti
            
            
               C 339/11
            
         Ennakkoratkaisupyyntö, jonka Juzgado de lo Social no 33 de Barcelona (Espanja) on esittänyt 22.7.2014 – Estrella Rodríguez Sanchez v. Consum Sociedad Cooperativa Valenciana
   (Asia C-351/14)
   2014/C 339/13
   Oikeudenkäyntikieli: espanja
   
      Ennakkoratkaisua pyytänyt tuomioistuin
   
   Juzgado de lo Social no 33 de Barcelona
   
      Pääasian asianosaiset
   
   
      Kantaja: Estrella Rodríguez Sanchez
   
      Vastaaja: Consum Sociedad Cooperativa Valenciana
   
      Ennakkoratkaisukysymykset
   
   
               1.
            
            
               Kuuluuko (Espanjan) osuuskuntalain 27/99 80 §:ssä ja Valencian itsehallintoalueen osuuskuntalain 8/2003 89 §:ssä tarkoitetun kaltainen työosuuskunnan ja työntekijäosakkaan välinen oikeussuhde, jota – vaikka se kansallisessa lainsäädännössä ja oikeuskäytännössä määritellään yhtiöoikeudelliseksi suhteeksi – voitaisiin unionin oikeuden perusteella pitää työsuhteena, vanhempainvapaata koskevan tarkistetun puitesopimuksen täytäntöönpanosta annetun direktiivin 2010/18 (1) soveltamisalaan sellaisena kuin se määritellään tarkistetun puitesopimuksen 1 lausekkeen 2 kohdassa?
               Toinen kysymys esitetään toissijaisesti siinä tapauksessa, että ensimmäiseen kysymykseen vastataan kieltävästi.
            
         
               2.
            
            
               Onko vanhempainvapaata koskevan tarkistetun puitesopimuksen (direktiivi 2010/18) 8 lausekkeen 2 kohtaa ja tarkemmin sanottuna määräystä, jonka mukaan ”tämän sopimuksen määräysten täytäntöönpano ei ole pätevä peruste työntekijöiden suojan yleisen tason heikentämiseksi sopimuksen soveltamisalalla”, tulkittava siten, että jos jäsenvaltio ei ole saattanut direktiiviä 2010/18 nimenomaisesti osaksi kansallista lainsäädäntöään, työntekijöiden suoja ei saa olla kyseisen jäsenvaltion aiemman direktiivin 96/34 (2) täytäntöön panemiseksi antamissa säännöksissä määriteltyä heikompi?
               Seuraavat kysymykset on – jäljempänä esitetyistä syistä – perusteltua esittää vain, jos jompaankumpaan edellisistä kysymyksistä vastataan myöntävästi ja jos direktiiviä 2010/18 katsotaan sovellettavan pääasian kantajalla olevan kaltaiseen työntekijäosakkaan työsuhteeseen.
            
         
               3.
            
            
               Onko direktiiviin 2010/18 sisältyvän uuden vanhempainvapaata koskevan tarkistetun puitesopimuksen 6 lauseketta tulkittava siten, että kansallisiin täytäntöönpanosääntöihin tai -sopimuksiin on nimenomaisesti sisällytettävä työnantajan velvollisuus ”harkita” pyyntöjä, joissa työntekijät vanhempainvapaalta palatessaan esittävät ”muutoksia työaikaansa ja työmuotoonsa”, ja ”vastata” näihin pyyntöihin sekä omat että työntekijöiden tarpeet huomioon ottaen, ja ettei tätä täytäntöönpanovelvoitetta pidetä täytettynä, jos se on toteutettu sellaisilla kansallisilla oikeussäännöillä tai yrityksen sisäisillä säännöillä, joilla tällaisen oikeuden tehokas oikeusvaikutus asetetaan täysin riippuvaiseksi työnantajan harkintavallasta hyväksyä tai hylätä nämä pyynnöt?
            
         
               4.
            
            
               Onko vanhempainvapaata koskevan tarkistetun puitesopimuksen 6 lausekkeella – direktiivin 2010/18 3 artiklan ja puitesopimuksen 8 lausekkeeseen sisältyvien loppumääräysten valossa – katsottava olevan välitön horisontaalinen oikeusvaikutus, jos sitä ei ole saatettu osaksi kansallista lainsäädäntöä, koska se sisältää unionissa sovellettavat vähimmäisvaatimukset?
            
         
      (1)  BUSINESSEUROPEN, UEAPME:n, CEEP:n ja EAY:n tekemän vanhempainvapaata koskevan tarkistetun puitesopimuksen täytäntöönpanosta ja direktiivin 96/34/EY kumoamisesta 8.3.2010 annettu neuvoston direktiivi 2010/18/EU (EUVL L 68, s. 13)
   
      (2)  UNICE:n, CEEP:n ja EAY:n tekemästä vanhempainlomaa koskevasta puitesopimuksesta 3.6.1996 annettu neuvoston direktiivi 96/34/EY (EYVL L 145, s. 4)